পেকুয়া থানায় রুজু হওয়া একটি মামলায় এক পাগলকে আসামী করা হয়েছে। গত ১৫ জুন পেকুয়া উপজেলার মগনামা ইউনিয়নের ধারিয়াখালী এলাকার রেজ্জাকুল হায়দার চৌধুরীর পুত্র মোছাদ্দেক হায়দার চৌধুরী বাদি হয়ে ১৪৩/৪৪৭/৩২৩/৩৮৭ /৩৭৯/৪২৭ ধারায় একটি মামলা দায়ের করে। উক্ত মামলায় সুনির্দিষ্ট ৫জন আসামীর মধ্যে একজন পাগলকেও আসামী  করা হয়েছে। ওই পাগলের নাম মোহাম্মদ হোছন (৩৭)। সে পেকুয়া ইউনিয়নের ভোলাইয়াঘোনা এলাকার নজু মিয়ার পুত্র। স্থানীয় এলাকাবাসী জানায়, মোহাম্মদ হোছন ৩ বছর ধরে মানসিক রোগী হয়ে পাগলের মতো বিভিন্ন এলাকায় ঘুরাফেরা করছে। গতকাল বৃহস্পতিবারও তাকে একটি কাঁঠালের খোলস মাথায় দিয়ে উলঙ্গ অবস্থায় পেকুয়া বাজার ও চৌমুহুনীতে ঘুরতে দেখা গেছে। এ নিয়ে এলাকায় মিশ্র প্রতিক্রিয়া দেখা গেছে। এব্যাপারে মামলার তদন্তকারী কর্মকর্তা এস আই তৌহিদুল আনোয়ারের প্রতিক্রিয়া জানতে চাইলে তিনি জানান, এ রকম কোন পাগল যদি মামলার আসামী হয়ে থাকে তাহলে তদন্ত  সাপেক্ষে তাকে বাদ দেওয়া যেতে পারে।